กรุงศรีฯอัดงบปีนี้1.7พันล้านปรับปรุงสาขา
กรุงศรีฯ อัดงบ 1,700 ล้านบาท ปรับปรุงสาขาจ่ายผลตอบแทนพิเศษพนักงาน
14 พ.ค. 2556

กรุงศรีฯ อัดงบ 1,700 ล้านบาท ปรับปรุงสาขาจ่ายผลตอบแทนพิเศษพนักงาน 
นายพงษ์อนันต์ ธณัติไตร ประธานคณะเจ้าหน้าที่ด้านเครือข่ายการขาย ธนาคารกรุงศรีอยุธยา กล่าวว่า ในปีนี้ธนาคารจะใช้งบลงทุนเพื่อพัฒนาเครือข่ายสาขาทั้งหมดกว่า 1,700 ล้านบาท 
ในจำนวนนี้จะเป็นการลงทุนด้านบุคลากร 550 ล้านบาท ส่วนที่เหลืออีก 1,150 ล้านบาท จะเป็นการลงทุนปรับปรุงสาขาเดิม เปิดสาขาใหม่ และปิดสาขาบางส่วนที่ไม่มีประสิทธิภาพ รวมทั้งลงทุนด้านเทคโนโลยี เช่น การซื้อไอโฟน 5 ให้กับผู้จัดการสาขาทุกคน
“ปีนี้ธนาคารตั้งเป้าจะเพิ่มประสิทธิภาพ ของช่องทางสาขาเพิ่มขึ้นอีก โดยยอดเงินฝากจะต้องเติบโตขึ้นอย่างน้อย 12% ยอดขายกองทุนรวมจะโตไม่ต่ำกว่า 30% ขณะที่ยอดขายสินเชื่อประเภทต่างๆ รวมกันจะโตไม่ต่ำกว่า 15%” นายพงษ์อนันต์ กล่าว
นายพงษ์อนันต์ กล่าวว่า ภายในสิ้นปีนี้ธนาคารคาดว่าจะมีสาขาเพิ่มขึ้นจากปัจจุบัน 602 แห่ง เป็น 605 แห่ง คิดเป็นส่วนแบ่งตลาดที่ 9% ของระบบ ซึ่งการปรับปรุงสาขาก็เพื่อขยายช่องทางการขาย ให้กระจายเข้าถึงลูกค้าได้ทั่วถึงมากยิ่งขึ้น
นอกจากนี้จะเพิ่มจำนวนตู้เอทีเอ็มจาก 4,435 ตู้ เป็น 4,628 ตู้ คิดเป็นส่วนแบ่งตลาด 5% ของระบบ และจะมีบูธแลกเงินเพิ่มจาก 79 แห่ง เป็น 92 แห่ง คิดเป็นส่วนแบ่งตลาด 10% 
“ธนาคารจะเปิดสาขาใหม่เดือนละ 2 แห่ง แต่ภาพรวมทั้งปีจำนวนจะเพิ่มขึ้นแค่ 3 สาขา เพราะมีทั้งเปิดและปิด ซึ่งเป็นไปตามนโยบายของเราจะไม่แข่งในเชิงปริมาณ แต่จะแข่งที่คุณภาพและศักยภาพของบุคลากร” นายพงษ์อนันต์ กล่าว
นายพงษ์อนันต์ กล่าวว่า ตั้งแต่ปีที่ผ่านมาธนาคารได้ปรับเกณฑ์การวัดผลงาน (เคพีไอ) รวมทั้งอัตราการจ่ายผลตอบแทนพิเศษสำหรับพนักงานสาขาให้จูงใจมากขึ้น ทำให้ปัจจุบันอัตราการจ่ายผลตอบแทนพิเศษแก่พนักงานสาขาของธนาคารอยู่ที่ 7 เท่าของเงินเดือนต่อปี สูงที่สุดในระบบ และสูงกว่าค่าเฉลี่ยในระบบที่ 2.83 เท่าของเงินเดือน
“การให้ผลตอบแทนที่จูงใจตามผลงาน ทำให้ยอดขายผลิตภัณฑ์ผ่านช่องทางสาขาในปีที่ผ่านมาของธนาคารเติบโตแบบก้าวกระโดด โดยเงินฝากเติบโต 11% กองทุนรวมโต 88% ประกันโต 58% สินเชื่อเอสเอ็มอีโต 49% สินเชื่อไม่มีหลักประกันโต 46% และสินเชื่อบ้านโต 7%” นายพงษ์อนันต์ กล่าว